P. Hrušovský, podpredseda NR SR: (2002-07-11):
V rokovaní 61. schôdze budeme pokračovať bodom Návrh Ozbrojené sily Slovenskej republiky - model 2010. Návrh vlády ste dostali ako tlač 1239, informáciu o prerokovaní návrhu v gestorskom výbore máte ako tlač 1239a, ku ktorej je pripojený aj návrh uznesenia Národnej rady. Prosím teraz pána ministra obrany Slovenskej republiky Jozefa Stanka, aby materiál uviedol a odôvodnil. Pán minister, nech sa páči. J. Stank, minister obrany SR: Vážený pán predsedajúci, panie poslankyne, páni poslanci. Z poverenia vlády vám predkladám na rokovanie návrh dokumentu Ozbrojené sily Slovenskej republiky - model 2010, inými slovami koncepciu ich reformy a cieľový stav. Tento dokument je výsledkom viac ako polročnej intenzívnej práce vojenských odborníkov ministerstva obrany, Generálneho štábu ozbrojených síl, veliteľstiev, druhov vojsk. Ich práca bola podporená odbornou pomocou expertov z členských krajín Severoatlantickej aliancie. Dokument predstavuje zásadnú zmenu smerovania ozbrojených síl. Bezpečnostnou obranou a vojenskou stratégiou má Slovenská republika po prvýkrát jasne definované svoje životné záujmy, bezpečnostné ohrozenia, úlohy ozbrojených síl, k tomu zodpovedajúcu politiku štátu. Takto navrhovaný model odpovedá na otázku, akú mieru bezpečnosti, za akú cenu si Slovenská republika môže dovoliť. Je to optimum z pohľadu presadzovania životných záujmov Slovenskej republiky v oblasti obrany štátu. Dokument Ozbrojené sily Slovenskej republiky - model 2010, ktorý je ďalej rozpracovaný v dlhodobom pláne štruktúry a rozvoja ozbrojených síl, predstavuje komplexnú realistickú víziu, vyváženú v štruktúrach, počtoch, výcviku, vzdelávaní a potrebe vyzbrojovania. Vyváženú vo všetkých aspektoch modernej vojenskej organizácie s prihliadnutím na potreby štátu a jeho ekonomické možnosti. Rezort obrany použil pri vypracovaní tohto dokumentu hlavné kritérium - hospodárne a účelné vynakladanie pridelených prostriedkov v záujme cieľov, ktoré som spomínal. Ozbrojené sily Slovenskej republiky podľa tohto modelu budú moderné, profesionálne, efektívne, dostupné, vysoko organizované, interoperabilné s ozbrojenými silami členských štátov NATO. Budú vyzbrojené a vycvičené v súlade s vojenskou stratégiou Slovenskej republiky. Model 2010 reaguje na možnosť vzniku predovšetkým regionálneho ozbrojeného konfliktu, ktorý sa v schválenej vojenskej stratégii Slovenskej republiky považuje za najpravdepodobnejší. Budúce spôsobilosti ozbrojených síl sú formulované s prihliadnutím na nevojenské ohrozenia, ako aj na historicky najničivejší teroristický útok z 11. septembra 2001 a zmeny medzinárodnej bezpečnosti s tým spojené. Po schválení v Rade obrany štátu a vo vláde Slovenskej republiky bol v intenciách tejto koncepcie vypracovaný a podľa vtedy platného právneho stavu tiež Radou obrany štátu a vládou schválený dlhodobý plán štruktúry a rozvoja ozbrojených síl a správa o ňom predložená tiež sem do Národnej rady. Tento rozsiahly dokument bol schválený ako podklad na riadenie rezortu, ako východisko na spracovanie programového plánu. Podrobná analýza stavu nás okrem iného presvedčila, že cieľavedomé riadenie rezortu nie je možné bez uplatnenia zásad obranného plánovania, ktorého neoddeliteľnou súčasťou a základným predpokladom je aj strednodobá garancia výdavkov na obranu, ktorá nebude limitovaná volebným obdobím jednej vlády. Panie poslankyne, páni poslanci, prosím preto o vašu podporu a súhlas so zachovaním minimálneho ročného podielu výdavkov pre rozpočtovú kapitolu ministerstva obrany vo výške 2 % z HDP od roku 2003, ako to predpokladá tiež uznesenie výboru pre obranu a bezpečnosť v tejto koncepcii. Dokument Ozbrojené sily Slovenskej republiky - model 2010 bol priebežne prerokúvaný v štrukturálnom dialógu na všetkých úrovniach s predstaviteľmi NATO a tiež na bilaterálnej úrovni s predstaviteľmi jednotlivých členských štátov aliancie. Počas svojej návštevy generálny tajomník Robertson koncom minulého roku hodnotil tento dokument na základe podkladov, ktoré mal k dispozícii, odborných podkladov, ako správne rozhodnutie na reštrukturalizáciu ozbrojených síl. Podobne všetci, ktorí navštívili, vysokí predstavitelia aliancie, generál Ralston a ďalší, naposledy pred dvoma dňami štátny podtajomník Ministerstva obrany Spojených štátov amerických pán Brzezinski. Všetci konštatovali, že tento dokument vytvára predpoklady na to, aby Slovensko mohlo byť v tejto vojenskej oblasti plnohodnotným členom Aliancie. Tento dokument sa stal základným východiskom hodnotiacej správy Aliancie o pripravenosti Slovenskej republiky na členstvo v NATO pred Pražským summitom. V návrhu správy je ocenený pokrok, ktorý dosiahla Slovenská republika v plneniach akčného plánu členstva a v reformách, hlavne vo vojensko-obrannej sfére. V snahe o prehĺbenie transparentnosti celého procesu a dosiahnutie konsenzu v zásadných odporúčaniach bol model prerokúvaný so všetkými zainteresovanými politickými subjektmi u nás na Slovensku. Dokument bol prerokovaný a schválený Výborom Národnej rady Slovenskej republiky pre obranu a bezpečnosť 24. januára 2002, predtým Výborom Národnej rady Slovenskej republiky pre financie, rozpočet a menu 16. januára 2002. Konzultovaný bol vo výbore pre obranu a bezpečnosť ešte 3. septembra minulého roku, až potom bol schválený v kolégiu ministra, vo vláde a predložený sem do parlamentu zhruba pred ôsmimi mesiacmi. Chcel by som poďakovať všetkým poslankyniam a poslancom, ktorí svojimi postrehmi a odporúčaniami prispeli ku skvalitneniu celej tejto koncepcie. Opakujem znova, že táto koncepcia bola vypracovaná na základe vami schválenej bezpečnostnej obrannej a vojenskej stratégie. Na základe tejto koncepcie bol vypracovaný dlhodobý plán štruktúry a rozvoja ozbrojených síl. Bol vypracovaný programový plán, ktorý už máme tiež k dispozícii, a boli tiež prijaté zákony, ktoré ste schválili naposledy pred týždňom, ktoré bezprostredne nadväzujú na túto koncepciu. V tomto kontexte sa mi zdá byť zmysluplné, logické a správne, aby Národná rada zobrala tento dokument Ozbrojené sily Slovenskej republiky - model 2010 na vedomie, aby sa tak vytvorili podmienky na to, aby aj budúca vláda a budúci parlament vychádzali z tejto koncepcie, aby sa zachovala bezpečnostná i zahraničnopolitická kontinuita. Preto prosím, keby ste vyslovili súhlas s uznesením, ktoré bude prednesené spravodajcom výboru pre obranu a bezpečnosť. Ďakujem vám za pozornosť.